བསྐང་བ་ནི༔ བསྐང་རྫས་ལོངས་སྤྱོད་སྣ་ཚོགས་བསགས༔ ཨོཾ་ཨཱཿཧཱུྃ༔ རྒྱལ་ཀུན་ངོ་བོ་པདྨ་ཐོད་ཕྲེང་དང༔ དབྱེར་མེད་གྲུབ་པའི་དབང་ཕྱུག་ཐང་སྟོང་རྒྱལ༔ རྩ་གསུམ་རིག་འཛིན་མཁའ་འགྲོ་དམ་ཅན་རྣམས༔ ཕྱི་ནང་ལོང་སྤྱོད་ཚོགས་ཀྱིས་ཐུགས་དམ་བསྐང༔ ཏ་ན་གདུག་པའི་དགྲ་བགེགས་དབྱིངས་སུ་སྒྲོལ༔ ག་ན་ཐབས་ཤེས་བདེ་སྟོང་འདུ་འབྲལ་མེད༔ སྨན་གཏོར་རཀྟའི་ལོངས་སྤྱོད་བསམ་ཡས་ཀྱིས༔ གྲུབ་ཆེན་ཐང་སྟོང་འཁོར་བཅས་ཐུགས་དམ་བསྐང༔ ཐོག་མེད་ལས་ཉོན་སྒྲིབ་པའི་ཚོགས་བཅས་བཤགས༔ བདག་སོགས་འགྲོ་ཀུན་ཚེ་རབས་ཐམས་ཅད་དུ༔ ལས་ངན་འཁོར་བའི་དབང་དུ་མི་འགྲོ་ཞིང༔ གྲུབ་དབང་མཆོག་གིས་རྗེས་སུ་འཛིན་པར་ཤོག༔ དེ་ཡིས་བསྐང་བཤགས་དངོས་གྲུབ་ཐོབ༔ བྱིན་རླབས་ཉམས་རྟོགས་ཡོན་ཏན་སྐྱེ༔ས་མ་ཡ༔ རྒྱ་རྒྱ་རྒྱ༔ ཟབ་རྒྱ༔ གསང་རྒྱ༔ སྤྲུལ་སྐུ་དབང་ཆེན་ཉི་མའི་ངོར་ཨོ་རྒྱན་ཕྲིན་ལས་གླིང་པས་གཏན་ལ་ཕབ་པའི་ཡི་གེའི་རིས་བྱེད་སེང་ཧའི་མིང་ཅན་གྱིས་བགྱིས་པའོ།། སརྦ་མངྒ་ལཾ།   ཨཱཿ སྟོང་གསལ་རིག་པའི་རང་བཞིན་ནི༔ གྲུབ་ཆེན་རྒྱལ་པོ་ལྕགས་ཟམ་པ༔ དམར་སྨུག་ཁྲོ་འཛུམ་སྤྱན་གསུམ་ལྡན༔ དབུ་སྐྲ་ཐོར་ ཅོག་ཟར་བུ་མཛེས༔ རིགས་བདག་ཨོ་རྒྱན་པདྨ་བཞུགས༔ མཐིང་ཤམ་ཕོད་ཆེན་གཟན་དཀར་གསོལ༔ ཕྱག་གཡས་ལྕགས་ཐག་གཡོན་ཚེ་བུམ༔ ཞབས་གཉིས་རྒྱལ་པོ་རོལ་སྟབས་ཀྱིས༔ པད་ཟླ་ཉི་མ་ཞིང་སྤགས་སྟེང༔ བརྗིད་པའི་ཚུལ་བཞུགས་འཇའ་འོད་དང༔ ཡེ་ཤེས་མེ་དཔུང་འཁྲིགས་པར་བསྒོམ༔ ཐུགས་ཀར་ཧཱུྃཿལ་སྔགས་ཀྱིས་བསྐོར༔ འཕྲོ་འདུ་འོད་ཀྱིས་དོན་གཉིས་བྱས༔ མཆོག་ཐུན་དངོས་གྲུབ་ཐོབ་པར་བསམ༔ ཨོཾ་བཛྲ་མ་ཧཱ་གུ་རུ་བྱིདྱཱ་དྷ་ར་སརྦ་སིདྡྷི་ཧཱུྃ༔ བཟླས་པས་མཆོག་ཐུན་དངོས་གྲུབ་ཐོབ༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ རིགས་སྲས་དབང་ཆེན་ཉི་མའི་ངོར་འཕྲིན་ལས་གླིང་པས་སོ།།